钦定古今图书集成/明伦汇编/氏族典/第117卷 > 《廖用贤尚友录》 > 陈汤
## 钦定古今图书集成/明伦汇编/氏族典/第117卷 > 《廖用贤尚友录》 > 陈汤

按《汉书陈汤传》：“汤字子公，山阳瑕丘人也。少好书，博
达善属文。家贫，至长安求官，得太官献食丞。富平侯
张勃与汤交，高其能。初元二年，元帝诏列侯举茂材，
勃举汤，汤待迁，父死不奔丧。司隶奏汤无循行，下狱
论。后复以荐为郎，数求使外国。久之，迁西域副校尉，
与甘延寿俱出。汤为人多策谋，喜奇功，既领外国，矫”
制发城郭诸国兵击郅支单于，斩单于首，凡阏氏太
子、名王以下一千五百一十八级。论功赐汤爵关内
侯，食邑三百户，拜射声校尉。成帝初即位，丞相衡奏
汤奉使颛命，坐免。后夺爵为士伍。数岁，大将军凤奏
以为从事中郎。汤明法令，善因事纳说，常受人金钱
作章奏，卒以此败，免为庶人，徙边。久之，天子还。汤卒
于长安。王莽为安汉公，秉政，追谥曰“壮。”封子冯勋为
侯。